項羽

項羽，本名項籍，係秦代末年起義者，建立西楚政權，自封「西楚霸王」。不過佢最後畀劉邦打到輸咗，割頸自殺。

生平

出身 
項羽係項燕個孫，世世代代都學武，項氏有唔少人做過楚國將領。項羽本人據記載係有每隻眼都有兩粒眼珠，身高有八尺，大力到可以抬起個鼎，才氣過人。項羽後生嗰陣讀書唔成要輟學，學劍術都係中途而廢。佢阿叔項梁亦因為咁而好唔啹，項羽就答：「讀書只不過係學識點寫名，學劍只不過學嚟抵擋一個人，冇必要學。要學就學啲抵擋到萬人嘅本領。」所以項梁唔教佢讀書同埋劍術，改教佢兵法，但項羽都只係略知大意，跟住就唔肯學曬佢。後嚟，項梁因為殺咗人，要著草避仇家，帶咗項羽走佬到吳中定居。

前223年，王翦帶咗六十萬大軍打楚國，項燕被殺，楚國亦滅亡。

秦始皇帝三十七年，秦始皇喺會稽郡巡遊，過緊錢塘江個陣，廿二歲嘅項羽就跟住項梁一齊睇皇帝出巡，項羽就話：「彼可取而代也」，嚇到項梁即刻掩埋佢個口，但從此以後亦對項羽刮目相看。而因為呢個典故，湖州府城東北十六里弁山東亦畀人叫做掩浦或者項浦。

起兵反秦 
秦二世元年七月，陳勝、吳廣喺大澤起義，開始反秦。到咗九月，會稽郡假守殷通打算先發制人派兵反秦，於是搵咗項梁傾。但項梁就命令項羽趁機殺咗殷通，史書記載嗰陣時項羽喺殷通府入面拔劍斬咗佢頭，同埋殺死佢門下百幾人。項梁就喺吳中各縣自行舉兵起義反秦，冇幾耐就招募到精兵八千，亦即係所謂嘅「八千江東子弟」。

項梁封自己做會稽郡郡守，而封項羽做任裨將，帶八千子弟，渡長江，得到一啲反秦軍隊嘅歸附，兵力增至六、七萬人，進駐下邳，而且消滅咗自立做楚王嘅景駒勢力。范增講過楚國好興「楚雖三戶，亡秦必楚」呢個講法，所以建議項梁立楚國嘅後人做王，項梁採納咗，就係民間搵咗楚懷王嘅嫡孫熊心，立佢做楚王，亦叫佢做「楚懷王」，以爭取楚地民心。

秦朝人
羽